Ciacarànt in Placiûte
di Paola Fior
LABORATÔRI FURLÀN DI IVREA E CANAVESE
La prima cimiàda cul Friûl canavesàn 'a è stada a Ivrea,
trei agns indaûr, tal curtîf di Placia Ottinetti, sot un arbul, dapît di un
palco dulà chi vevi interpretât pouc prin "Maternitât", di me agna
Lucia Scoziero, cun Neris Montanari - cjala ce câs Milanêsa - ch'a la voltava
par taliàn cul sorêli tai voi. (I vevin mostrât ce ch'i vevin imparât in
tuna scuéla di teatro). Po ben: sot chel arbul una sciora 'a mi ven aprûf e 'a
mi dîs: "'A cjacare avonde ben il Furlàn." 'A era Giuliana, che dopo
di che dì 'a
mi à telefonât e fat cognossi i amîs furlans, cussì, "cjacarant in
Placiute".
Nuja mâl, ce ch'al à parturit il grim di che poesia!
Di chel moment nol è stât scjamp. I voi 'a nus lûsin a duc', quant ch'al ven
fûr il "tema" di rindi. 'A nus ven la smania par cjatâ fûr i tocs
di léi. Jo 'j partiss menant la coda a mulignèl como i nemài dai fuméz, 'j
romp l'anima a duc' (e chei dal Fogolâr 'a lu san ) par sbisigâ e sgarfâ, fin
a parâ fûr dal côf una citaziòn o un alc di léi ch'a cjacarin di cà e di
là das rïas, encja s'j sai che 'a saran in póucs a scoltanus. 'A mi pâr di
voléi proferî il miéi e miôr ch'i poss, a cui e a ce no lu sai nencja jò.
Ma ce éisa che smania ch'a mi cjapa, chel grop tal cuel mulisìt e legri, tant
véi tas grifas un coss cun tanc' poleciùz piulanz, apèna fur dal scuss,
lizêrs e delicâz, e savéi d'istint, cun gjonda e póura, como quant ch'al
nass un amôr, ch'a si à di fa vitas par continuâ a sintìju, e si ju trata
como cristàl? (Vadì ch'a trima la man ch'a ten su il sfuéi…)
Achì 'j cjali il Monviso che, màscima tas zornadas netadas
di gnot dal aiaràt, 'a mi ven incuintri distacansci dal cîl e da tiera, lusint
tal so capòt d'invièr, cu la so forma ch'a cjapa dentri la vita, (e se
Maometto:..) e 'j cjacari cu la piera neta e sgrifiàda da l'Amariana.
'J rivi a scuéla, clamada in tuna classa da mestra par cjacarâ dal Friûl, (cjamada
tant che un melâr di costùm, vilotas, scarpéz, poesïas, cjavedalùt, Pirona,
geùt e cossùt) e i fruz, - tanc' pìciui Macarios e Totò - 'a entrin di
bessoi tal cûr dal gnûf lengàz e 'a mi domandin cui voi ch'a no san se crodi
o no: "Ma davvero i bambini in Friuli parlano così?". E jò 'j ài
denant i miei pinùz di Virc o di Fraelà e, ta l'anima, l'essincia di duta la
canàja dal mont, encjamò blancja.
Eh, sì: blécs di Friûl ch'a gjontin e 'a si misclìcin cun âtas piéls, su
la cjarta das stradas e sul mantîl da nesta vita.
Chel Friûl ch'al si cjata un póuc dapardùt, un tic achì, ta qualchi peràula
nassuda insiema cuissamai quant, un tic alì, in tuna usancia di fiésta o di
lavôr, un tic alà via, in tuna vòngula di cjant o di dolôr.
'J cróut che i Furlans 'a vebin un dai dieneâs plui sciors di chest mont, e
che 'a no sarà mai pussìbil clonàju…
Ècomo: cumo 'a mi pâr di véi capît di dulà ch'a riva e ce ch'al é dut chel
fermènt: 'al é chel furmiâr vecjo di sècui ch'al sta cuiét tal so cori e
ingrumâ pa metròpoli e che, quant ch'a 'j ven alciada la pièra encja domo un
póuc, al taca a mòvisci como l'âga cul fûc sot da pignàta, ch'a finìss
jéi par fâ balâ e cjantâ il tapòn.
Chel vapôr, libar, al daventa lavôr di lambìc. Alc di ufrî como una prejèra.
E chel fâ di lambìc al è un "ritirâsci ogniun ta so Placiuta", par
podéi cjatâsi insiema in Placia dal Domo, como ta cjalda zornada dal Solstìzi
d'invièr.
bam_Latn lmo_Latn lmo_Latn lmo_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn bam_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn